Развитие на науките в Месопотамия и Египет

В Месопотамия и Египет се развили науките, които били свързани с всекидневната дейност – астрономия, математика, медицина. В дворците и храмовете имало библиотеки, където се пазели придобитите знания.

Земеделските работи трябвало да се извършват в определено време, затова бил изработен точен календар. Движението на небесните тела било изучавано и записвано наред с промените в речните нива, в температурите и др. По-късно тези данни са използвани за основа на астрономията.

С помощта на знанията по математика се извършвали изчисления в строителството за прокопаване на канали. Тъй като разливите на реките размивали границите на нивите, се налагало земеделските площи да се пресмятат наново, и то точно, за да не се ощетяват собствениците. Умножението и делението били използвани всекидневно.

Е. Михайлова, М. Димова, И. Чолаков, Г. Иванов, История и цивилизации за 5. клас, „Просвета Плюс”, 2016 г.